**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Уступање послова ветеринарским станицама и посебне мере за здравствену заштиту пчела**

**Датум: 19.09.2013.**

**Бр.: З-13/13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[ЕВРОПСКА УНИЈА 2](#_Toc367353201)

[СИТУАЦИЈА У РЕПУБЛИЦИ СРБИЈИ 4](#_Toc367353202)

[УПОРЕДНИ ПРЕГЛЕД 7](#_Toc367353203)

[АУСТРИЈА 7](#_Toc367353204)

[БУГАРСКА 7](#_Toc367353205)

[МАЂАРСКА 8](#_Toc367353206)

[РУМУНИЈА 9](#_Toc367353207)

[ХРВАТСКА 10](#_Toc367353208)

Предмет истраживање је начин уступања послова ветеринарским станицама и посебне мере за здравствену заштиту пчела предвиђене у правним актима Европске Уније, Србије, Аустрије, Бугарске, Мађарске, Румуније и Хрватске.

# ЕВРОПСКА УНИЈА

*Уступање послова ветеринарским станицама**из**програма мера здравствене заштите животиња*

Заједничка политика здравствене заштите животиња *(The Community Animal Health Policy - CAHP)* обухвата заштиту животиња без обзира да ли се користе у прехрамбеној индустрији, спорту, забави или држе у зоолошком врту. Такође, овим су обухваћене и дивље животиње и животиње које се користе у научноистраживачке сврхе где постоји опасност од преношења болести са животиње на другу животињу или човека

Стратегијом о здравственој заштити животиња 2007-2013 највећа пажња усмерена је на мере превенције, надзора, контроле и истраживања, како би се смањиле болести животиња и умањио њихов утицај, а све то под слоганом „боље спречити, него лечити.“ У циљу постизања што већег степена јединства и сарадње на свим нивоима, Европска комисија је основала Савет за заштиту животиња, као главно саветодавно тело, приликом спровођења мера из Стратегије и давања смерница.[[1]](#footnote-1) Такође, 2008. године донесен је и Акциони план којим се мера из Стратегије о здравственој заштити животиња 2007-2013 спроводе кроз четири стуба:

1) дефинисање приоритета;

2) стварање модерног нормативног оквира;

3) превенција и контрола;

4) наука, иновације и истраживање. [[2]](#footnote-2)

Највећи део мере из Стратегије, као и одредбе из многих других аката који се баве овом материјом, ускоро би требало да буду обједињене и нормативно ојачане. Наиме, Европска комисија је упутила Предлог уредбе/регулативе о здравственој заштити животиња, на разматрање и одлучивање Европском парламенту и Савету.[[3]](#footnote-3)

За инспекцијски надзор надлежна је Канцеларија за храну и ветерину.[[4]](#footnote-4)

*Мере за здравствену заштиту пчела*

Од увођења заједничке пољопривредне политике 1962. године, Савет (ЕУ/министара) је успоставио 21 заједничку организацију пољопривредног тржишта за сваки производ или групу производа од којих је свако уређено посебном уредбом Савета. Осим тога, Савет је донео три уредбе са посебним правилима за одређене производе али није успоставио заједничку организацију пољопривредног тржишта за те производе. Такав је случај и са пчеларским производима.

Уредбом Савета о успостављању заједничке организације пољопривредног тржишта и посебним одредбама за одређене пољопривредне производе (бр. 234/2007), успостављене су посебне мере за сектор пчеларства.[[5]](#footnote-5) Према Уредби пчеларство се, као сектор пољопривреде, одликује различитим производним условима и приносима као и дисперзијом привредних субјеката како у фази производње тако и у фази пласмана на тржиште. Осим тога, с обзиром на ширења вароозе која се не може потпуно искоренити, у неколико држава чланица последњих година, ЕУ треба и даље да предузима одређене мере и користи одређене производе у циљу превенције.[[6]](#footnote-6) Због тога, а ради побољшања производње и пласмана на тржиште производа пчеларства, Уредбом је предвиђено да државе чланице, сваке три године, доносе национални програм за пчеларство који обухвата следеће приоритетне мере:

* техничку помоћ;
* надзор вароозе;
* рационализацију сезонског сељења пчелињих заједница ради испаше;
* управљање обновом пчелињег фонда у ЕУ;
* сарадњу на истраживачким програмима о пчеларству и производима пчеларства како би се побољшали општи услови производње и пласмана на тржиште производа пчеларства.[[7]](#footnote-7)

Националне програме делом финансира и ЕУ. [[8]](#footnote-8) Да би имале право на суфинансирање, државе чланице најпре спроводе студију о структури производње и пласману на тржиште, у сектору пчеларства. На основу члана 108. Уредбе, ЕУ суфинансира програме за пчеларство, и то у висини 50% трошкова које имају државе чланице.[[9]](#footnote-9) Приликом израде тих програма, а пре достављања Европској комисији на сагласност, надлежни органи држава чланице су обавезни да се консултују са репрезентативним организацијама и пчеларским задругама (члан 109. Уредбе). Након истека трогодишњег периода, Комисија подноси извештај Европском парламенту и Савету о спроведеним мерама у сектору пчеларства (члан 184. Уредбе).

# СИТУАЦИЈА У РЕПУБЛИЦИ СРБИЈИ

*Уступање послова ветеринарским станицама**из**програма мера здравствене заштите животиња*

У складу са чланом 49. Закона о ветеринарству (Сл. гласник РС, бр. 91/05, 30/10 и 93/12) ради заштите здравља животиња и људи од болести које се могу пренети са животиња на људе, као и ради унапређења послова здравствене заштите животиња доносе се плански документи. Плански документи су: дугорочна стратегија здравствене заштите животиња, програм мера здравствене заштите животиња, посебни програми здравствене заштите животиња и кризни планови.

У складу са чланом 50. Закона о ветеринарству дугорочну стратегију здравствене заштите животиња доноси Влада за период од пет година. Дугорочном стратегијом утврђује се и обим потребних средстава за њено спровођење која се обезбеђују у буџету Републике Србије.

На основу члана 51. став 1. Закона о ветеринарству министар пољопривреде, шумарства и водопривреде доноси Програм мера здравствене заштите животиња најкасније до краја јануара текуће године за коју се доноси. Правилник о утврђивању програма мера здравствене заштите животиња за 2013. годину (Сл. гласник РС, бр. 40/13 од 7. маја 2013.)[[10]](#footnote-10) утврђује Програм мера здравствене заштите животиња за 2013. годину, који је одштампан уз овај правилник и чини његов саставни део. Програмом мера здравствене заштите животиња за 2013. годину утврђене су конкретне мере здравствене заштите животиња, рокови, начин спровођења тих мера, субјекти који ће их спроводити, извори и начин обезбеђивања и коришћења средстава, као и начин контроле спровођења мера.

Начин уступања послова из Програма мера здравствене заштите животиња уређује члан 53. Закона о ветеринарству. Послови из Програма мера здравствене заштите животиња, који су утврђени као послови од јавног интереса, уступају се правним лицима и предузетницима путем конкурса који расписује Министарство пољопривреде, шумарства и водопривреде - Управа за ветерину и објављује се у "Службеном гласнику Републике Србије". Конкурс се расписује за послове које, поред осталих правних лица која се баве заштитом здравља животиња, обављају и ветеринарске станице. Послови ветеринарских станица су ближе описани у члановима 15. и 17. Закона о ветеринарству.

Министарство пољопривреде, шумарства и водопривреде - Управа за ветерину расписало је конкурс за уступање послова из Програма мера здравствене заштите животиња за период 2013–2015. година (Сл. гласник РС, бр. 56/13 од 28.06.2013.)[[11]](#footnote-11). Конкурс се расписује за обављање послова из Програма мера здравствене заштите животиња (надаље Програм мера) на територији свих општина у Републици Србији. Право учешћа на конкурсу имају ветеринарске станице и ветеринарске клинике које се баве ветеринарском делатношћу које по закону могу обављати послове из Програма мера, основане на територији општине за коју се расписује конкурс. Уколико на територији општине за коју се расписује конкурс нема регистрованих ветеринарских станица и ветеринарских клиника, односно заинтересованих за обављање ове врсте послова или ветеринарске станице и ветеринарске клинике са територије општине нису у могућности да обављају у потпуности послове из Програма мера, за поверавање послова могу конкурисати ветеринарске станице и ветеринарске клинике са територија других општина.

Критеријуми на основу којих ће се утврдити ранг листа и вршити избор ветеринарских станица и ветеринарских клиника садржани су у Одлуци о критеријумима за вредновање и начину бодовања пријава ветеринарских станица и ветеринарских клиника које учествују на конкурсу за уступање послова из Програма мера за период 2013-2015. године број: 404-02-00184/2013-05, објављеној на сајту Министарства пољопривреде, шумарства и водопривреде[[12]](#footnote-12) и огласној табли Управе за ветерину, Нови Београд,Омладинских бригада 1.

*Мере за здравствену заштиту пчела*

Одредбе Правилника о утврђивању програма мера здравствене заштите животиња за 2013. годину које се односе на заштиту здравља пчела дате су у одељку IV(2)(к)(а-в) који гласи:

к) Болести пчела

Ради откривања, праћења и сузбијања болести пчела евидентирају се сва газдинства на којима се узгајају пчеле и спроводе превентивне и/или дијагностичке мере за америчку кугу пчелињег легла, тропилелозу и етиниозу.

Узгој пчелињих матица за продају допуштен је само на пчелињацима који су под сталним ветеринарско-санитарним надзором.

У промет се стављају само здраве пчелиње заједнице, односно оне које потичу са регистрованих газдинстава, обележене и код којих су спроведене предвиђене ветеринарско-санитарне мере, у складу са посебним прописом.

(а) Америчка куга пчелињег легла

Преглед пчелињих друштава се врши два пута годишње, у пролеће и јесен.

На газдинствима у којима је у 2012. години утврђена америчка куга клинички се прегледају све пчелиње заједнице, као и оне које се налазе у кругу пречника три километра од зараженог пчелињака од стране надлежне ветеринарске службе, а под надзором ветеринарског инспектора.

На газдинствима за узгој и продају матица, која су уписана у Централни регистар објеката врши се клинички преглед свих пчелињих заједница током пролећа и јесени од стране надлежне ветеринарске службе.

Узорке из пчелињих друштава која су сумњива на болест овлашћена ветеринарска станица/служба доставља у надлежну лабораторију ради прегледа на америчку кугу пчелињег језгра. Свака сумња се потврђује лабораторијским анализама са проценом старости процеса.

На преглед се доставља комад саћа са поклопљеним теглом величине 10 x 10 цм на коме су знаци болести добро видљиви и у одговарајућој амбалажи.

Средства за накнаду штете која је настала уништавањем свих оболелих пчелињих друштава, уништених кошница и припадајућег прибора и опреме, дезинфекција зараженог пчелињака, опреме и прибора, обезбеђена су у буџету Републике Србије, ако патолошки процес није старији од два месеца и ако су пчелиња друштва регистрована и обележена у складу са посебним прописом.

(б) Тропилелоза

На свим пчелињацима врши се преглед подлошке на узрочника тропилелозе, а свака сумња мора бити пријављена овлашћеној ветеринарској станици/служби која ће обавити клинички преглед на тропилелозу у присуству ветеринарског инспектора и епизоотиолога.

(в) Етиниоза

На свим пчелињацима врши се преглед пчелињих друштава на етиниозу, а свака сумња се пријављује овлашћеној ветеринарској служби која спроводи клинички преглед на етиниозу у присуству ветеринарског инспектора и епизоотиолога.

# УПОРЕДНИ ПРЕГЛЕД

## АУСТРИЈА

*Уступање послова ветеринарским станицама**из**програма мера здравствене заштите животиња*

Према одредбама Закона о заштити животиња (Bundesgesetz über den Schutz der Tiere (Tierschutzgesetz – TSchG – TSchG), покрајине и општине дужне су да подижу свест свих а посебно омладине и да, у складу са могућностима, промовишу систем здравствене заштите животиња, њихову заштиту од употребе у научноистраживачке сврхе као и сва друга питања у вези заштите животиња.[[13]](#footnote-13) За инспекцијски надзор надлежно је Министарство здравља односно Министарство пољопривреде, шумарства, екологије и водопривреде када је реч о здравственој заштити домаћих животиња. У складу са одредбама Закона о заштити животиња, свака покрајина има заштитника права животиња (члан 41.) док у оквиру Министарства здравља делује Савет за заштиту животиња (члан 42.). Осим овога, у систем здравствене заштите животиња укључене су државне ветеринарске службе као и приватне ветеринарске станице и то на добровољној основи.

*Мере за здравствену заштиту пчела*

Законом о болести пчела *(“Bienenseuchengesetz”)* дефинисани су начини превенције и искорењивања заразних болести пчела и то: америчке куге, тропилелоза, етиниоза и верооза.[[14]](#footnote-14)

## БУГАРСКА

Законом о ветеринарству уређује се вршење, управљање и контрола ветеринарске делатности као и увођење одредаба прописа о ветеринарству Европске уније и Светске организације за здравствену заштиту животиња *(World Organisation for Animal Health - OIE).[[15]](#footnote-15)* За спровођење Закона надлежна је Национална ветеринарска служба (при Министарству пољопривреде и шумарства) коју чине регионалне ветеринарске службе. У обављању ветеринарских послова, органи извршне власти, локалне самоуправе и друга правна и физичка лица, обавезни су да сарађују са ветеринарима у складу са одредбама овог закона. Изузетак су Министарство унутрашњих послова и Министарство здравља где је сарадња прописана одговарајућим одлукама министара. Такође, ветеринарска пракса у оквиру Министарства унутрашњих послова, Министарства одбране и Министарства транспорта, одвија се кроз посебна одељења у оквиру ових министарстава.

Средства за рад Националне ветеринарске службе обезбеђују се на годишњем нивоу из буџета и то кроз апропријације Министарства пољопривреде и шумарства и кроз сопствене приходе. Према Закону, буџетске субвенције користе се за примену и спровођење мера Националног програма превенције. Овај програм као и Листу заразних болести утврђује Национална ветеринарска служба, најкасније до 31 јула текуће године, док је у току израда нацрта закона о буџету. Програм и Листа објављују се у Службеном гласнику.

Мере из Националног програма превенције (клинички преглед, дијагностика, лабораторијска испитивање, карантин, изолација, одстрел, итд.) спроводи Национална ветеринарска служба док су услови и поступак за њихову примену у случају различитих болести одређени одлукама министра пољопривреде и шумарства. У циљу што ефикасније заштите здравља животиња и превенције заразних болести образован је Одбор за зоонозе, као заједничко саветодавно тело Министарства пољопривреде и шумарства и Министарства здравља и Централни епизоотиолошки савет, при Савету министара, који такође постоји на регионалном и локалном нивоу.

##  МАЂАРСКА

*Уступање послова ветеринарским станицама**из**програма мера здравствене заштите животиња*

Закон о контроли снабдевања храном *(Act XLVI of 2008, Food Supply Chain and on the Control and Supervision of the Food Supply Chain)* уређује услове снабдевања храном и успоставља јединствен систем контроле у циљу заштите здравља крајњих потрошача, смањења броја потенцијалних фактора ризика, заштите здравља животиња и спречавања епизоотиолошких болести као и заштите биља. Када је реч о контроли субјеката коју учествују у ланцу исхране, Закон оставља могућност коришћења услуга државних и приватних ветеринарских служби с тим што то, ове последње, могу радити уз претходно одобрење министра надлежног за послове безбедности хране. Средства од наплаћених услуга приватне ветеринарске службе, уплаћују на рачун агенције надлежне за контролу безбедности одређене врсте хране. Такође, приватне ветеринарске службе се могу ангажовати у случају непосредне опасности од избијања заразних болести, уз сагласност Ветеринарске коморе и уз надокнаду трошкова.

*Мере за здравствену заштиту пчела*

Мере за здравствену заштиту пчела обухваћене су одредбама Закон о контроли снабдевања храном и то онима које се односе на заштиту биља. Закон је прецизирао да се приликом заштите биља од штетних организама користе најбоље технологије и средства али да се, истовремено, води рачуна о заштити организама који се сматрају корисним за биљке што се, према Закону, односи и на пчеле.[[16]](#footnote-16) Здравствена заштита пчела, детаљније је уређена подзаконским актима.

## РУМУНИЈА

*Уступање послова ветеринарским станицама**из**програма мера здравствене заштите животиња*

Заштита животиња регулисана је Законом бр. 205/2004 и његовим изменама урађеним Законом бр. 9/2008.[[17]](#footnote-17) Овим законом и чланом 1. уређује се искључиво заштита и унапређење здравља и добробити животиња, са или без власника. За ово, као и за чувања, држање и узгој животиња надлежна је Национална управа за ветерину и безбедност хране. Ова материја уређена је детаљније Правилником о чувању, држању и узгоју животиња који, заправо, обухвата годишњи програм мера здравствене заштите животиња и безбедности хране који усваја Влада, на предлог директора Управе.

*Мере за здравствену заштиту пчела*

Национални програм за пчеларство 2011-2013 садржи мере здравствене заштите пчела које се односе на превенцију, дијагностику и контролу болести пчела и здравља пчелињих заједница.[[18]](#footnote-18) Као чланица ЕУ, Румунија је донела овај програм у циљу побољшања услова производње и продаје пчеларских производа у складу са чланом 105. Уредбе Савета о успостављању заједничке организације пољопривредног тржишта и посебним одредбама за одређене пољопривредне производе (бр.1234/2007). Програмом се даје подршка широком спектру активности у области пчеларства, као што је спречавање вароозе, изучавање физичко-хемијских својстава меда, стварање биолошког потенцијала за производњу најквалитетнијег меда, штампање и дистрибуција водича најбоље праксе о узгоју пчела и набавци кошница, анализи географских особина и путне инфраструктуре. Такође, Програм садржи и део који се односи на услове за добијање помоћи ЕУ за потребе сектора пчеларства као и начине контроле њиховог спровођења.

У изради Националног програма за пчеларство 2011-2013, учествовали су и представници професионалних организација. Програм се финансира са 3,4 милиона евра из ЕУ буџета.[[19]](#footnote-19)

## ХРВАТСКА

*Уступање послова ветеринарским станицама**из**програма мера здравствене заштите животиња*

У складу са чланом 105. став 1. Закона о ветеринарству (Народне новине, бр.82/13)[[20]](#footnote-20), ветеринарске станице су једно од правних лица које може да обавља ветеринарску делатност. У складу са чланом 105. став 2. ветеринарске станице се оснивају као трговачка друштва. Члан 109. овог закона наводи делатности које могу да обављају ветеринарске амбуланте и ветеринарске станице. Чланом 109. став 3. Закона о ветеринарству прописано је да само ветеринарска амбуланта, односно ветеринарска станица коју на време од пет година Управа за ветеринарство и сигурност хране Министарства пољопривреде Републике Хрватске овласти као овлашћену ветеринарску организацију, може да обавља своју делатност.

У складу са члановима 110-112. Закона о ветеринарству поступак уступања послова прегледа оболелих животиња и уклањања лешина, испитивања узрока обољења или угинућа животиња, основних лабораторијско-дијагностичких испитивања те посматрања животиња обавља се на основу јавнога конкурса. Јавни конкурс расписује Управа за ветеринарство и сигурност хране Министарства пољопривреде (надаље Управа), а спроводи га комисија (повјеренство) коју именује начелник Управе. Најмање један члан комисије у складу с Кодексом саветовања са заинтересираном јавношћу у поступцима доношења закона, других прописа и аката (Народне новине, бр. 140/09) мора бити представник заинтересоване јавности. То је најчешће представник Хрватске ветеринарске коморе.

Одлуку о уступању послова најповољнијем понуђачу доноси Управа на предлог комисије. На ову одлуку може се поднети жалба Министарству пољопривреде у року од 15 дана од њеног пријема. Решење по жалби Министарство пољопривреде доноси у року од 30 дана. Начелник Управе, на темељу одлуке са овлашћеним правним лицем склапа уговор о поверавању послова. Садржај одредби уговора уређује члан 111. Закона о ветеринарству, а члан 112. уређује услове престанка уговора. Чланом 113. Закона о ветеринарству прописано је да се овлашћене ветеринарске организације уписују у уписник који води Управа. Чланом 114. Закона о ветеринарству прописано је да за поверене послове овлашћена ветеринарска организација не плаћа посебну накнаду. У складу са чланом 114. став 2. за обављање поверених послова овлашћене ветеринарске организације одговорне су Управи за ветеринарство.

*Мере за здравствену заштиту пчела*

На основу члана 12. ставова 1., 2. и 3. и члана 17. став 3. Закона о ветеринарству министар пољопривреде сваке године за текућу годину доноси Наредбу о мерама заштите животиња од заразних и паразитских болести и њиховом финансирању у текућој години.[[21]](#footnote-21) Правилником о мерама сузбијања и искорењивања пчелињих болести („Народне новине“, бр. 114/04) прописане су мере које се обавезно спроводе у случају сумње и потврђивања пчелињих болести.

Обавезне превентивне и дијагностичке мере за заштиту здравља пчелињих заједница наведене су у Одељку III, тачка 1. Наредбе о мерама заштите животиња од заразних и паразитских болести и њиховом финансирању у 2013. години.

1. Болести пчела (америчка гњилоћа, варооза, тропилелоза и етиниоза)

(1) На пчелињацима морају бити спроведене превентивне и дијагностичке мере за заштиту здравља пчелињих заједница од следећих пчелињих болести: америчка гњилоћа, варооза, тропилелоза и етиниоза.

(2) Узгој пчелињих матица за продају допуштен је само на пчелињацима који су под сталним ветеринарско-здравственим надзором.

(3) Пчелар је дужан да води евиденцију о свим спроведеним превентивним и дијагностичким мерама из става 1. ове тачке, у којој најмање мора навести датум и назив кориштеног средства.

(4) У промет могу бити стављене само здраве пчелиње матице и здраве пчелиње заједнице, односно оне на којима су спроведене дијагностичке и превентивне мере на пчелиње болести из става 1. ове тачке.

1.1. Америчка гљилоћа

(1) На свим пчелињацима у кругу од 3 км од места избијања америчке гњилоће у 2012. години, током марта или априла 2013. године, овлашћени ветеринар мора клинички прегледати све пчелиње заједнице.

(2) У случају сумње на болест, овлашћени ветеринар мора узети узорак саћа с пчелињим леглом и послати га на лабораторијску анализу у службену лабораторију те на анализу доставити службени узорак пчелињег легла, засебно узет из сваке поједине сумњиве пчелиње заједнице и то комад саћа с поклопљеним леглом, величине 10x10 цм, на којем су знаци болести добро видљиви, умотан у зракопропусну амбалажу.

(3) На пчелињацима за узгој и продају матица, током пролећа и јесени, овлашћени ветеринар мора провести клинички преглед свих пчелињих заједница.

(4) Из заједница из става 3. ове подтачке, сумњивих на болест мора бити узет службени узорак пчелињег легла и достављен на лабораторијску анализу.

(5) Трошкови спровођења мера из ставова 1., 2. и 4. ове подтачке подмирују се из државног буџета, а трошкове спровођења мера из става 3. ове подтачке сноси поседник.

1.2. Варооза

Контрола и сузбијање вароозе спроводи се у складу с Програму контроле и сузбијања вароозе у 2013. години (КЛАСА: 322-02/12-01/120, УРБРОЈ: 525-10/0547-12-1).

1.3. Тропилелоза

(1) На свим пчелињацима, на којима се током третирања против вароозе посумња на тропилелозу, поседник мора сумњу пријавити овлашћеном ветеринару који мора прегледати подлошке на узрочника тропилелозе.

(2) Трошкови спровођења мера из ове подтачке подмирују се из државног буџета.

1.4. Етиниоза

(1) На свим пчелињацима, на којима се током третирања против вароозе посумња на етиниозу, поседник мора сумњу пријавити овлашћеном ветеринару који мора обавити клинички преглед пчелињих заједница на етиниозу.

(2) Трошкови спровођења мера из ове подтачке подмирују се из државног буџета.

**Извор информација:**

ECPRD Request No. 2377 “Health animal protection” (02.09.2013.)

Истраживање урадиле:

Тања Остојић

начелник Библиотеке

Милана Штековић

виши саветник - истраживач

1. Интернет: <http://ec.europa.eu/food/animal/diseases/strategy/animal_health_advisory_committee_en.htm> [↑](#footnote-ref-1)
2. Интернет: <http://ec.europa.eu/food/animal/diseases/strategy/actionplan_en.htm> [↑](#footnote-ref-2)
3. Интернет: <http://ec.europa.eu/food/animal/animal-health-proposal-2013_en.htm> [↑](#footnote-ref-3)
4. Интернет: <http://ec.europa.eu/food/fvo/how_en.htm> [↑](#footnote-ref-4)
5. Интернет: <http://eur-lex.europa.eu/LexUriServ/LexUriServ.do?uri=CELEX:32007R1234:en:NOT> [↑](#footnote-ref-5)
6. Ово, делом и из разлога, што је Европска унија, друга у свету по производњи пчеларских производа. [↑](#footnote-ref-6)
7. Национални програми за пчеларство детаљније су уређени Уредбом Савета бр. 797/2004 о мерама за побољшање општих услова производње и продаје пчеларских производа. Интернет: <http://ec.europa.eu/agriculture/honey/programmes/index_en.htm> [↑](#footnote-ref-7)
8. За развој сектора пчеларства за период 2011-2013 годишње се, из буџета ЕУ, издваја 32 милиона евра. [↑](#footnote-ref-8)
9. ЕК је у јуну 2013. године, дала сагласност за нове националне програме за пчеларство за период 2014-2016, интернет: <http://beetime.eu/eu-approved-2014-2016-beekeeping-programs/> [↑](#footnote-ref-9)
10. Текст Правилника је доступан је на интернет адреси: <http://www.mpt.gov.rs/postavljen/125/4827013.0064.16-1.pdf> [↑](#footnote-ref-10)
11. Текст је доступан на интернет адреси: http://www.vet.minpolj.gov.rs/veterinarske\_organizacije/Konkurs%20za%20ustupanje%20poslova%20iz%20programa%20mera%20za%20period%202013-2015.pdf [↑](#footnote-ref-11)
12. http://www.vet.minpolj.gov.rs/srb/vesti/vesti-o-dogadjajima/337-objavljena-je-odluka-o-kriterijumima-za-vrednovanje-i-nainu-bodovanja-prijava-veterinarskih-stanica-i-klinika-koje-uestvuju-na-konkursu-za-ustupanje-poslova-iz-programa-mera-za-period-2013-2015-godine [↑](#footnote-ref-12)
13. Интернет: <http://lawyersforanimalprotection.eu/national-animal-welfare-legislation/> [↑](#footnote-ref-13)
14. Интернет: <http://www.biene-oesterreich.at/?id=2500%2C1128042%2C%2C> (доступно на немачком језику) [↑](#footnote-ref-14)
15. Интернет: <http://www.customs.bg/en/page/173> [↑](#footnote-ref-15)
16. Европска комисија је у мају одлучила да на две године, почев од децембра 2013, забрани употребу три пестицида из групе неоникотиноида - клотијанидина, имидаклоприда и тијаметоксама, који су штетни за здравље пчела. [↑](#footnote-ref-16)
17. Интернет: <http://www.romaniaanimalhelpline.com/animalwelfarelaw.htm> [↑](#footnote-ref-17)
18. Интернет: <http://www.madr.ro/ro/programul-national-apicol.html> (на румунском језику) [↑](#footnote-ref-18)
19. Према статистичким подацима Генералног директората за пољопривреду Европске комисије, највише средстава 5,5 милиона евра издвојено је за Шпанију, док Румунија заузима друго место. За држава чланице обухваћене овом анализом, издваја се 750 000 евра за Аустрију,1,6 милиона евра за Бугарску и 2 милиона за Мађарску.

Интернет: <http://ec.europa.eu/agriculture/honey/reports/index_en.htm> [↑](#footnote-ref-19)
20. Закон о ветеринарству РХ: http://narodne-novine.nn.hr/clanci/sluzbeni/2013\_06\_82\_1734.html [↑](#footnote-ref-20)
21. Наредба о мерама заштите животиња од заразних и паразитских болести и њиховом финансирању у 2013. години http://narodne-novine.nn.hr/clanci/sluzbeni/2013\_01\_3\_56.html [↑](#footnote-ref-21)